Ozonpress objavio detalje sa sastanka Izvršnog odbora SNS koji je u petak održan u Čačku

Sednicu Izvršnog odbora SNS-a održanu u petak u Čačku je obeležilo i telefonsko uključenje predsednika stranke Aleksandra Vučića, koji je pozvao prisutne da se spreme za teške dane koji slede, da se više angažuju i da se manje kriju iza njegovog imena, prenosi Ozonpress.net

Foto: Ozonpress

Kako piše čačanski portal Ozonpress, najbolje ostvarenje takozvanih kvota za dovođenje članova stranke na stranačke manifestacije SNS-a imaju vojvođanski odbori. Evo i kako ih ostvaruju i koje probleme tim povodom imaju.

– Vojvodina radi brojanje uvek na identičan način. Ljudi uđu u autobus, slikaju se unutar autobusa i to odmah pošalju, pre polaska autobusa, na određenu adresu i pre dolaska na zakazanu lokaciju imamo podatak o broju ljudi iz Vojvodine koji je krenuo. Naravno tu nam se javlja stara boljka koja se stalno povećava da nam neverovatan broj ljudi uopšte ne dođe ili nestane tj. ode sa mesta događaja. Zadovoljavajući broj ljudi iz neke opštine krene autobusima na skup na neki trg ili u neku halu, a po izlasku iz autobusa izgube se po kafićima i prodavnicama. To nam se nije desilo samo na otvaranju Žeželjevog mosta u Novom Sadu gde nam je kvota bila 9.000 a doveli smo 400 ljudi više. Ali to je zato što od mesta parkiranja autobusa do mosta nije bilo ni kafana, ni prodavnica – rekao je Damir Zobenica, nadležan za Vojvodinu.

Zanimljivo je da je Zobenica kao primer dobre organizacije naveo ispunjenje kvota za centralno obeležavanje 10 godina SNS-a u Kraljevu, gde je parkiranje autobusa bilo na parkiralištu pored same sportske hale.

– Vojvodina je za Kraljevo imala kvotu od 3.000 ljudi, a doveli smo oko 70 ljudi više od date kvote. Hvala Bogu, toliko je dobro stranka odradila kvote za Kraljevo, da više od pola ljudi koji su dovedeni nije ni mogla da uđe u halu – rekao je Zobenica, ne objašnjavajući u čemu je smisao dovođenja ljudi na neki događaj na kome na kraju kao prekobrojni ni ne prisustvuju.

Zobenica se pohvalio uspesima naprednjaka na izborima za članove Saveta mesnih zajednica po pojedinim opštinama u Vojvodini, čak i u naseljima gde su Mađari i Rusini većinsko stanovništvo. A onda je govorio o tekućem angažovanju naprednjaka iz Vojvodine u predizbornoj kampanji u Dragačevu.

– U Lučanima su odbori iz Vojvodine, kako Malovićevi iz Južnobanatskog i Podunavskog odbora tako i naši iz Inđije, Odžaka i Šida, naravno i Novog Sada, a ostali pomažu na druge načine koliko mogu. Kampanju za Kulu radi Zapadnobački odbor SNS-a sam, pa očekujem lepo veče 16. decembra i vest da smo pobedili u sve četiri opštine u kojima su lokalni izbori tog dana – rekao je Damir Zobenica, koji je na sastanak Izvršnog odbora kasnio jer se, kako je rekao, sastanak u Lučanima koji je prethodio dolasku u Čačak neplanirano odužio zbog problema koji su pojavili u kampanji koju naprednjaci iz Vojvodine vode u Dragačevu.

Iz izveštaja stranačkog funkcionera resorno zaduženog za Internet tim odnosno stranačke botove moglo se čuti da SNS ima 3.456 botova zaduženih da revnosno ostavljaju komentare na portalima, sajtovima, FB stranicama …

Za godinu dana botovi su napisali oko 10 miliona komentara na 201.717 objavljenih vesti. Samo u 24 sata koji su prethodili sednici Izvršnog odbora kroz sistem SNS-a prošlo je 1.147 vesti na koje su stranački botovi napravili preko 43.000 komentara. Vojvodina prednjači i kad su aktivnosti Internet tima SNS-a tj. botova u pitanju, a najbolji među najboljima su botovi iz Južnobanatskog okruga.

Poslednja tačka dnevnog reda bili su disciplinski postupci i isključenja, pa su tako iz SNS-a jednoglasnom odlukom isključena dva člana u Šapcu i jedan u Valjevu, koji je uzgred i odbornik naprednjaka u lokalnoj gradskoj skupštini.

Kako prenosi Ozonpress, sednica je završena konstatacijom predsedavajućeg da su čačanski naprednjaci imali čast da budu domaćini, ali da su se obrukali jer je većina napustila sednicu pre njenog kraja, pa je tako sednica počela u punoj sali, a završila u polupraznoj.

Podržite nas članstvom u Klubu čitalaca Danasa U vreme opšte tabloidizacije, senzacionalizma i komercijalizacije medija, duže od dve decenije istrajavamo na principima profesionalnog i etičkog novinarstva. Bili smo zabranjivani i prozivani, nijedna vlast nije bila blagonaklona prema kritici, ali nas ništa nije sprečilo da vas svakodnevno objektivno informišemo. Zato želimo da se oslonimo na vas. Članstvom u Klubu čitalaca Danasa za 799 dinara mesečno pomažete nam da ostanemo samostalni i dosledni novinarstvu u kakvo verujemo, a vi na mejl svako veče dobijate PDF sutrašnjeg broja Danas. Učlani se